Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα: 01.10.2024**

**Αρ. Πρωτ.: 919**

ΠΡΟΣ: Πρόεδρο και Μέλη Διαρκούς Επιτροπής Παραγωγής και Εμπορίου της Βουλής

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. καταθέτει τις προτάσεις της στο σχέδιο νόμου: “Κύρωση Σύμβασης Παραχώρησης Υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού”**»**

**Κύριοι Υπουργοί,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Η ΕΣΑμεΑ εκφράζει την ικανοποίησή της για την ανακοίνωση του πρωθυπουργού Κ. Μητσοτάκη καθώς και του υπουργού Μεταφορών κ. Σταϊκούρα, σχετικά με τη δωρεάν διέλευση των ατόμων με αναπηρία από τα διόδια της Αττικής Οδού, κάτι που αποτελεί πάγιο αίτημα της ΕΣΑμεΑ και των οργανώσεών της τόσο για την Αττική Οδό όσο και για τα διόδια όλων των αυτοκινητοδρόμων της χώρας, και προβλέπεται στην κύρωση της «Σύμβασης Παραχώρησης Υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού», και έχει κατατεθεί στη Βουλή.

Μετά από πολυετείς αγώνες της ΕΣΑμεΑ και των οργανώσεών της ψηφίστηκε **το άρθρο 211 του ν.** **4782/2021** που καθιερώνει ενιαίο e-pass σε όλους τους οδικούς άξονες, για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας και **με το άρθρο 17 του** **ν.4903/2022**, που ψηφίστηκε τον Μάρτιο του 2022, εξειδικεύτηκε η παραπάνω ρύθμιση, ώστε το όχημα να έχει απαλλαγή ακόμη και αν ο δικαιούχος δεν επιβαίνει σε αυτό, σε περίπτωση που η μετακίνηση γίνεται προς εξυπηρέτηση αυτού.

Σύμφωνα λοιπόν με την κείμενη νομοθεσία, η ΕΣΑμεΑ ζητά την τροποποίηση της Σύμβασης, πριν την ψήφισή της από τη Βουλή και συγκεκριμένα στο κεφάλαιο 18.5 «Απαλλαγή από διόδια» σελίδες 144-145, να συμπληρωθεί ως εξής (**με bold η συμπλήρωση**):

«18.5.1. iii) Επιβατικά οχήματα ιδιωτικής χρήσης που ανήκουν κατά πλήρη κυριότητα σε άτομα με αναπηρία και χρησιμοποιούνται αποκλειστικά και μόνο από αυτά ή για τη μεταφορά των ατόμων αυτών, **καθώς και οχήματα που ανήκουν σε οργανώσεις ατόμων με αναπηρία και χρόνιες παθήσεις.** Τα οχήματα πρέπει να φέρουν σε εμφανές σημείο το ΔΕΛΤΙΟ ΣΤΑΘΜΕΥΣΗΣ Οχημάτων Ατόμων με Αναπηρίες (ΔΕΛΤΙΟ ΣΤΑΘΜΕΥΣΗΣ Α.Μ.Α.), το οποίο χορηγείται από τις αρμόδιες Υπηρεσίες του Τομέα Μεταφορών και Επικοινωνιών των περιφερειακών ενοτήτων και στο οποίο αναγράφεται το ονοματεπώνυμο του κατόχου και ο αριθμός μητρώου του Δελτίου Στάθμευσης (π.δ. 241/2005 «Θέσπιση Δελτίου Στάθμευσης για άτομα με αναπηρίες» ΦΕΚ Α’ 290) .

**Η παρούσα διάταξη ισχύει μέχρι την έκδοση της ενιαίας κάρτας διέλευσης όπως προβλέπονται στο άρθρο 211 του ν. 4782/2021 “Ρυθμίσεις για τη διέλευση ατόμων με αναπηρία από αυτοκινητόδρομους με διόδια” και στο άρθρο 17 του ν.4903/2022 “Καθορισμός Δικαιούχων Ενιαίας Κάρτας για διέλευση ατόμων με αναπηρία ”».**

Ευελπιστώντας ότι θα ανταποκριθείτε θετικά, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Άκη Σκέρτσου
* Γραφείο Υπουργού Εθνικής Οικονομίας και Οικονομικών, κ. Κ. Χατζηδάκη
* Γραφείο Υπουργού Υποδομών και Μεταφορών, κ. Χ. Σταϊκούρα,
* Γραφείο Αν. Υπουργού Οικονομικών, κ. Ν. Παπαθανάση
* Γραφείο Υφυπουργού παρά τω Πρωθυπουργώ, κ. Αθ. Κοντογεώργη
* Γραφείο Υφυπουργού Υποδομών και Μεταφορών, κ. Β. Οικονόμου
* Εθνική Αρχή Προσβασιμότητας

Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |